På party med Obama
Norges statsminister, Erna Solberg , er sammen med de andre nordiske statslederne på offisielt besøk i den amerikanske hovedstaden; statsministrene fra Sverige , Danmark og Island, og Finlands president. Det er stor stas. Ikke siden kong Olav besøkte Washington, D.C. for 48 år siden, har en nordmann vært hedersgjest i en statsmiddag i Det hvite hus. Hele 400 gjester samles ute i hagen. I telt, heldigvis. For været er usikkert. Det er meldt regn om ettermiddagen, men regnet skal slutte før kvelden.Men før gjestene kan pynte seg til fest, har de vært gjennom et omfattende program. Langt møte med presidenten selv, lunsj hos utenriksminister John Kerry, og for Solbergs del; en tur innom en av tenketankene her i byen. Washington er full av smarte hoder. Det gjelder å bruke tiden godt. Norges forhold til USA er avgjørende for vår sikkerhet. Dagens statsbesøk er verdifullt langt utover selve møtene mellom de nordiske lederne og den amerikanske presidenten. Diplomater på alle sider har i uker og måneder forberedt det hele. De har diskutert temaer som er viktige for oss og for dem. Politikkområder det er viktig for de nordiske landene at USA er opptatt av, og viktig at vi vet hvor vi har amerikanerne.Som nordområdene, vårt forhold til et stadig mer uforutsigbart Russland, oljepolitikk, sikkerhet og handel. Og ikke minst, vi må hele tiden understreke overfor amerikanerne at Nato er av avgjørende betydning, og at vi er villige til å ta vår del av ansvaret for at alliansen fortsatt skal ha kraft og styrke. I kveld blir det nok litt mindre sak, og mye mer moro. Det ligger an til at Erna, som eneste kvinne blant de nordiske statsministrene, får presidenten til bords. Den anledningen må hun bruke godt - også til å snakke om alvorlige saker. Det kan bli lenge til neste gang en norsk statsminister får en slik mulighet igjen. Følg VGs kommentaravdeling på Facebook: VG Meninger
I kveld skjer det. En norsk statsminister er på festmiddag hos USAs president. Det er lenge siden sist. Alt for lenge.